આપણા હિન્દુ પંચાંગમાં સૌર અને ચાંદ્ર વર્ષોનો મેળ બેસાડવા દર 32 ચાન્દ્રમાસ, 16 દિવસ અને 4 ઘડીએ એક વધારાનો અધિક માસ ઉમેરવામાં આવે છે. આ અધિક માસનું બીજું નામ ‘પુરુષોત્તમ માસ’ છે. જે પુરુષોત્તમ ભગવાનના નામ સાથે સંલગ્ન છે.લગભગ ત્રણ વર્ષે આવતો આ ‘પુરુષોત્તમ માસ’ ભક્તના હૃદયમાં ઈશ્વર પ્રત્યેની શ્રદ્ધા ભક્તિમાં અપાર ઉમેરો કરનારો પવિત્ર મહિનો છે. આ માસ દરમિયાન આવતી બે અગિયારસ, પૂનમ અને અમાસના દિવસે સમુદ્ર અથવાગંગા, યમુના, નર્મદા જેવી પવિત્ર નદીમાં અથવા તો પ્રયાગના સંગમતીર્થમાં સ્નાન કરવા લાખો ભક્તો ઉમટે છે. આ પવિત્ર માસ દરમિયાન ભાગવતકથા શ્રવણનો અપાર મહિમા પુણ્યદાયક છે.